OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Obdavčitev energentov in električne energije v Evropski uniji ureja Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (v nadaljnjem besedilu: direktiva o obdavčitvi energije ali Direktiva).

V skladu s členom 19(1) Direktive, poleg določb zlasti iz členov 5, 15 in 17, lahko Svet na predlog Komisije kateri koli državi članici soglasno dovoli uvedbo nadaljnjih izjem ali znižanj ravni obdavčitve zaradi upoštevanja posebnih politik.

Švedska prosi za dovoljenje za začasno znižanje nacionalnih davčnih stopenj za motorni bencin, neoznačeno plinsko olje in enakovredna goriva, ki se uporabljajo kot pogonska goriva, da bi bile pod najnižjimi ravnmi obdavčitve, določenimi v Preglednici A Priloge I k Direktivi.

Zahtevano obdobje veljavnosti je omejeno na tri mesece, kar je znotraj najdaljšega dopustnega obdobja v skladu s členom 19(2) direktive o obdavčitvi energije.

Švedski organi so z dopisom z dne 6. maja 2022 Komisijo obvestili, da nameravajo začasni ukrep izvesti. Dodatne informacije so bile posredovane 19. in 24. maja 2022.

Po navedbah švedskih organov je cilj ukrepa ublažiti visoke maloprodajne cene motornega bencina in dizelskega goriva v državi, ki so posledica nedavnih geopolitičnih dogodkov ter neposredno vplivajo na gospodinjstva in podjetja. Poudarili so, da ima Švedska kot redko poseljena država velik delež prebivalcev, ki so odvisni od avtomobila za vsakodnevno pot v službo in druge dnevne poti.

Kot so poudarili švedski organi, se je cena motornega bencina zvišala za približno 2,50 SEK/liter, in sicer z 19,39 SEK/liter 24. februarja 2022 na 21,93 SEK/liter 16. maja 2022. Podobno se je cena za dizelsko gorivo zvišala za 2,14 SEK/liter, in sicer z 21,82 SEK/liter na 23,96 SEK/liter v istem obdobju. V tem obdobju je bilo odobreno znižanje trošarine za 1,80 SEK/liter. Vendar so se mesečni stroški za gorivo za 15 000 kilometrov na leto pri porabi 6 litrov goriva na 100 kilometrov povečali za približno 160–190 SEK/mesec.

Spodnja preglednica, ki so jo predložili švedski organi, prikazuje cene goriva na liter in cenovne komponente za 25. dan v vsakem mesecu od januarja do aprila 2022 ter ceno na dan 20. maja 2022.

Švedska trošarina je maja 2022 znašala 5,37 SEK/liter za motorni bencin in 3,35 SEK/liter za dizelsko gorivo. Zajema davek na energijo in davek na ogljikov dioksid, ki se odmerita ob sprostitvi v porabo. Skupaj dosegata najnižje ravni obdavčitve, določene v Direktivi.

Švedska prosi za dovoljenje za začasno zmanjšanje dela trošarine, ki se nanaša na davek na energijo, na nič, hkrati pa bi ohranila komponento obdavčitve CO2 za oba izdelka v skladu z zahtevo njenega nacionalnega parlamenta. S takšnim znižanjem komponente davka na energijo (ki ustreza 2,73 SEK/liter za motorni bencin in 1,06 SEK/liter za dizelsko gorivo) bi bile davčne stopnje nižje od najnižjih ravni obdavčitve v EU (približno 30 % pod temi ravnmi).

Po navedbah švedskih organov je trošarina edina cenovna komponenta, v zvezi s katero lahko Švedska posreduje za kratkoročno znižanje maloprodajne cene. Zato se po njihovem mnenju odstopanje zdi potrebno za izboljšanje trenutnega položaja, s katerim se sooča Švedska.